b"\n_START_ARTICLE_\nPicconia excelsa\n_START_SECTION_\nDescripci\xc3\xb3\n_START_PARAGRAPH_\n\xc3\x89s un arbre o, a vegades arbust, perennifoli d'aspecte lauroide, de fins a 15 m d'al\xc3\xa7ada. El tronc \xc3\xa9s rug\xc3\xb3s, d'escor\xc3\xa7a fissurada i fins i tot berrug\xc3\xb3s. Les fulles s\xc3\xb3n cori\xc3\xa0cies, m\xc3\xa9s o menys ovades o el\xc2\xb7l\xc3\xadptiques, de 6-8 cm, brillants i de color verd fosc, sense agalles ni gl\xc3\xa0ndules, a difer\xc3\xa8ncia d'altres arbres de la laurisilva pertanyents a Lauraceae, dels quals es diferencia clarament per la disposici\xc3\xb3 oposada de les fulles de color verd llustr\xc3\xb3s._NEWLINE_Presenta floraci\xc3\xb3 entre febrer i juliol. Les flors s\xc3\xb3n tetr\xc3\xa0meres, amb una corol\xc2\xb7la de color blanc sense tub, disposades en ra\xc3\xafms curts, sent els fruits en forma de drupes poc carnoses i de color violaci-purpuri a negre quan maduren. Els fruits mesuren 1-2 cm i s'assemblen a una oliva deformada.\n_START_SECTION_\nDistribuci\xc3\xb3 i h\xc3\xa0bitat\n_START_PARAGRAPH_\nEs tracta d'una esp\xc3\xa8cie end\xc3\xa8mica de macaron\xc3\xa8sia a les illes de Madeira i Can\xc3\xa0ries, que apareix a la floresta de la laurisilva juntament amb Laurus novocanariensis, Ocotea foetens, Apollonias barbujana, Persea indica, Ilex canariensis i altres. \xc3\x89s propi de les zones m\xc3\xa9s humides i m\xc3\xa9s term\xc3\xb2files de la muntanya verda. Existeix a totes les illes de la Macaron\xc3\xa8sia amb l'excepci\xc3\xb3 de Lanzarote. A les illes A\xc3\xa7ores apareix l'altra esp\xc3\xa8cie del g\xc3\xa8nere Picconia, Picconia azorica.\n_START_SECTION_\nUsos\n_START_PARAGRAPH_\nAl continent europeu s'ha plantat alguna vegada a zones de clima mediterrani, com a planta ornamental. Un exemplar de dimensions monumentals es va trobar al parc de Vila Durazzo Pallavicini a G\xc3\xa8nova, presumiblement plantat cap al 1840-1846._NEWLINE_Al llarg de la hist\xc3\xb2ria la fusta d'aquest arbre, pesada i de gran duresa, va ser utilitzada, per exemple, en fusteria, estructures agr\xc3\xadcoles i construcci\xc3\xb3 naval."